SEAFCO พุ่ง 4.81% เก็งกำไรปีนี้เติบโตแข็งแกร่ง รับผลดีโครงการทั้งรัฐ-เอกชน
SEAFCO พุ่งเกือบ 5% โดย ณ เวลา 11.48 น. อยู่ที่ระดับ 10.90 บ. บวก 0.50 บ. หรือ 4.81% ด้วยมูลค่าซื้อขาย 35.77 ลบ. โบรกฯ แนะซื้อ หลังมองกำไรปีนี้เติบโต 29% ทำสถิติสูงสุดใหม่ รับผลดีโครงการลงทุนรัฐ-เอกชน
28 พ.ค. 2558

ผู้สื่อข่าวรายงานว่า ราคาหุ้นบริษัท ซีฟโก้ จำกัด (มหาชน) หรือ SEAFCO ณ เวลา 11.48น. ราคาอยู่ที่ 10.90 บาท บวก 0.50 บาท หรือ 4.81% สูงสุดที่ 11 บาท ต่ำสุดที่ 10.60 บาท มูลค่าซื้อขายที่ 35.77 ล้านบาท ขณะที่ดัชนีตลาดหุ้นไทยโดยรวมลบ 0.50%

บล.ดีบีเอส วิคเคอร์ส (ประเทศไทย) ระบุในบทวิเคราะห์ แนะนำ “ซื้อ” หุ้น SEAFCO ให้ราคาพื้นฐาน 12.43 บาท ซึ่งประเมินด้วย P/E ปี 58 ที่ 14 เท่า คาดการณ์อัตราการเติบโตกำไรปีนี้สูงเป็น 29% และทำสถิติสูงสุดใหม่ได้
ทั้งนี้มองว่ากำไรไตรมาส 1/58 เป็น 28 ล้านบาท เพิ่มขึ้น 15% จากปีก่อน แรงผลักดันสำคัญมาจากรายได้ที่เติบโตดี 50% และสัดส่วนค่าใช้จ่ายขาย-บริหารเทียบกับรายได้ลดลงมาเป็นสัดส่วน 6.6% จากปีก่อน 8.8% อย่างไรก็ตามรายการที่ด้อยลงคือ อัตรากำไรขั้นต้นหดแคบลงเป็น 13.9% เทียบจากปีก่อนที่ 16.8%
โดย SEAFCO จะหนึ่งในบริษัทที่ได้รับประโยชน์เต็มที่จากโครงการลงทุนที่จะออกมามากขึ้นในช่วงไตรมาสที่ 2/58 เป็นต้นไป โดยเฉพาะจากงานภาคเอกชน ซึ่งปีนี้ผู้ประกอบการที่อยู่อาศัยมีแผนเปิดขายโครงการอาคารสูงต่อเนื่อง ส่วนใหญ่เป็นคอนโดมิเนียมในทำเลกลางเมืองที่มีราคาเฉลี่ยสูง และยังมีงานอาคารสำหรับการพาณิชย์ และสำนักงานเพิ่มด้วย
ขณะเดียวกันงานเมกะโปรเจ็กต์ที่เกิดจากการลงทุนด้านโครงสร้างพื้นฐานของภาครัฐ เช่น รถไฟฟ้าสายต่างๆ ถนน สะพาน ทางลอดอุโมงค์ ก็เตรียมจะออกมาอีกมากหลังจากนี้ไป โดยเฉพาะในช่วงครึ่งหลังปีนี้ที่รัฐจะอัดฉีดเงินเพื่อใช้จ่าย (Government Expenditure) ในการเร่งกระตุ้นเศรษฐกิจไทยให้มีการเติบโต ขณะที่ SEAFCO เป็นผู้นำตลาดในอุตสาหกรรมฐานรากของประเทศ และมีสัมพันธ์ที่ดีกับกลุ่มบริษัท ช.การช่าง จำกัด (มหาชน) หรือ CK
 
 